Prije nego što su koalicijski partneri u Vladi uspjeli dogovoriti razrješenje Ekspertne radne skupine za kurikularnu reformu (ERS), na čijem je čelu suspektno izabrana Jasminka Buljan Culej, ministrica obrazovanja Blaženka Divjak odlučila je ubrzati proces i ponovno aktivirati više od 350 učitelja, nastavnika i stručnih suradnika koji su radili na kurikularnim dokumentima pod vodstvom Borisa Jokića, prvog šefa ERS-a.

U prvih 19 sati od 359 članova stručnih radnih skupina njih više od 200 poslalo je potvrdne odgovore na upitnik Ministarstva. U njemu je pitanje - jesu li spremni sudjelovati u nastavku rada stručne radne skupine.

Čeka se dogovor

Oko polovice članova stručnih radnih skupina nije se još izjasnio na anketni upitnik, a među njima ima i prilično konsterniranih činjenicom da ih se zove na rad prije nego što je jasno tko će voditi daljnji proces i po kakvom akcijskom planu. Tijekom današnjeg dana čekao se dogovor HNS-a i HDZ-a o budućnosti u svibnju izabrane nove Ekspertne radne skupine, na čelu s bivšom savjetnicom bivšega ministra Jasminkom Buljan Culej.

Ministrica Divjak najavljivala je na početku mandata da će poništiti natječaj izbora za ERS, no nakon što utvrdi pravne okolnosti izbora. Internom analizom Ministarstva, dovršenom 15. srpnja, pokazalo se da je izbor ne samo J. Buljan Culej nego i dijela članova netransparentan, sumnja se i nezakonit.

Novi val

A kako u dva mjeseca od zahtjeva za očitovanje na analizu nadležnom Posebnom stručnom povjerenstvu za provedbu Strategije obrazovanja ministrica nije dobila odgovor, odlučila je očito preskočiti prepreku zvanu ERS i aktivirati radna tijela koja su djelovala pod organizacijskom palicom prvog ERS-a.

Na upit zašto su bez definiranog ERS-a aktivirani članovi stručnih radnih skupina, u Ministarstvu odgovaraju da je riječ o skupinama formiranim u 2015. odlukom tadašnjeg ministra Vedrana Mornara te da je ta odluka još na snazi.

- Ovo je isključivo reaktivacija postojećih tijela. Dok se čeka rezultat pregovora koalicijskih partnera o Stručnom povjerenstvu i ERS-u, odlučili smo se na reaktivaciju stručnih radnih skupina kako proces ne bi nepotrebno stajao na mjestu jer je po mjerama Strategije jasno da nakon javnog savjetovanja stručne radne skupine dovršavaju kurikularne dokumente - kažu u Ministarstvu.

Osim SRS-ova, očekuje se aktivacija rada članova tzv. Jedinice za stručnu i administrativnu podršku kurikularnoj reformi. Riječ je o djelatnicima Ministarstva, Agencije za odgoj i obrazovanje te Agencije za strukovno obrazovanje i obrazovanje odraslih.

Na pitanje hoće li doći do nadopune članova u pojedinim skupinama u slučaj da se svih više od 350 članova stručnih radnih skupina ne odazovu na daljnji rad, u Ministarstvu odgovaraju da će njihova mjesta biti dopunjena novim članovima. Cilj im je, ističu, na vrijeme završiti rad na kurikularnim dokumentima kako bi se pripremila njihova implementacija u novoj školskoj godini.

Stari dokumenti

- Logično je da isti ljudi nastave posao s kurikularnim dokumentima. Ne sjećam se da je tu bilo političkih imenovanja i ne vidim veliko zlo u reaktivaciji SRS-ova na način na koji je to učinila ministrica Divjak - komentira bivši ministar Vedran Mornar.